Man sterf wat duisendpoot insluk | Maroela Media
Wansadej Kongkul (39), 'n tuinier by 'n hoërskool in Khon Kaen, sowat 340km noordoos van Bangkok, het Maandag glo die duisendpoot geëet nadat die insek hom aan sy vinger gebyt het terwyl hy gras gesny het, het kaptein Suphatannachai Naphasakul, woordvoerder van die polisie gesê.
"Sy vriend het gesê Wansadej het hom vir bietjie water gevra om die wond skoon te maak, en het toe die duisendpoot ingesluk," het Suphatannachai gesê. "Ná sowat 20 minute het Wansadej vomeer, en sy vriend het gesê hy moet bietjie gaan lê. Toe hy twee ure later terugkeer, was Wasadej 'n groenerige kleur en dood."
Beide mans het glo voor die voorval gedrink. "Ons het 'n outopsie gedoen om te bevestig of dit wel die duisendpoot is wat hom laat sterf het," het Suphatannachai gesê.
In Thailand word daar na bewering geglo dat duisendpote 'n medisinale waarde het. Een produk wat uit ryswyn en 'n dooie duisendpoot bestaan, is glo 'n seksuele stimulant en verhoog jou immuniteit.